
    545400 SIGHIŞOARA
Str. Muzeului nr.7, Tel./Fax 0265 - 771278
H O T Ă R Â R E A  NR. 119
                                                               din 25 iunie 2020
privind stabilirea unor facilități pentru persoanele care, pe durata stării de urgență decretate în anul 2020, au fost obligate să își întrerupă total sau parțial activitatea

Consiliul Local al Municipiului Sighişoara, întrunit în ședință ordinară,
Luând act de proiectul de hotărâre, înregistrat cu nr. 14.165/17.06.2020 şi la Consiliul Local Sighișoara cu nr. 14.874/24.06.2020, de referatul de aprobare, înregistrat cu nr. 14.167/17.06.2020, al Primarului municipiului, în calitate de inițiator, calitate conferită de prevederile art. 136 alin. (1), coroborate cu cele ale art. 211 din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare;

Având în vedere Decretul nr. 195/16.03.2020 privind instituirea stării de urgenţă pe teritoriul României, cu modificările și completările ulterioare, emis de Preşedintele României;

Având în vedere Decretul nr. 240/14.04.2020 privind prelungirea stării de urgenţă pe teritoriul României, emis de Preşedintele României;

Având în vedere Ordonanţa Militară nr. 1/17.03.2020 privind unele măsuri de primă urgenţă care privesc aglomerările de persoane şi circulaţia transfrontalieră a unor bunuri, cu modificările și completările ulterioare;

Având în vedere Ordonanţa Militară nr. 2/21.03.2020 privind măsuri de prevenire a răspândirii COVID-19, cu modificările și completările ulterioare;

Având în vedere prevederile Legii nr. 62/2020 privind aplicarea unor facilităţi de la plata chiriei pentru perioada aferentă stării de urgenţă;

Având în vedere prevederile art. VI din Ordonanța de Urgență a Guvernului nr. 69/2020 pentru modificarea şi completarea  Legii nr. 227/2015 privind Codul fiscal, precum şi pentru instituirea unor măsuri fiscale;

Având în vedere prevederile art. 7 alin. (13) din Legea nr. 52/2003 privind transparenţa decizională în administraţia publică, republicată;
                    Având în vedere Raportul de specialitate al Direcției Administrarea Patrimoniului, înregistrat cu nr. 14.166/17.06.2020, prin care se propune stabilirea unor facilități pentru persoanele care, pe durata stării de urgență decretate în anul 2020, au fost obligate să își întrerupă total sau parțial activitatea;
                    Având în vedere avizele favorabile ale comisiilor de buget și juridică;
În temeiul prevederilor art. 129 alin. (1), alin. (2) lit. „b”, alin. (4) lit. „c” și alin. (14), art. 139 alin. (3) lit. ,,cˮ și „g” și a art. 196 alin. (1) lit. ,,a” din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare,

                    H O T Ă R Ă Ş T E:


    Art. 1. (1) Se aprobă amânarea la cerere, fără plată de dobânzi şi penalităţi, a plății chiriei pentru folosinţa imobilelor, înregistrate ca sedii, puncte de lucru sau locuinţe pentru locatarii - titulari ai contractelor de închiriere (locațiune) încheiate cu Municipiul Sighișoara: operatori economici, practicanţi ai profesiilor liberale, entităţile juridice de drept privat, a căror activitate a fost întreruptă sau ale căror venituri sau încasări au scăzut cu cel puţin 15% în luna martie 2020 faţă de media ultimului an calendaristic în perioada de aplicare a stării de urgenţă, persoanele fizice afectate economic direct sau indirect în perioada de aplicare a stării de urgenţă.

(2) Procedura de acordare a facilității de amânare a plății chiriei va respecta prevederile Legii nr. 62/2020 privind aplicarea unor facilităţi de la plata chiriei pentru perioada aferentă stării de urgenţă.
(3) La cererea locatarilor, se va proceda la încheierea de acte adiționale la contractul de închiriere (locațiune) cu privire la amânarea plății chiriei, facilitate ce se va aplica pentru toată perioada stării de urgență și pentru luna următoare celei în care a încetat starea de urgență.  
Art. 2. (1) Se aprobă ca, începând cu data intrării în vigoare a Ordonanței de Urgență a Guvernului nr. 69/2020 pentru modificarea şi completarea Legii nr. 227/2015 privind Codul fiscal, precum şi pentru instituirea unor măsuri fiscale și până la data de 31 august 2020, calculul, respectiv plata taxei și a chiriei datorate pentru ocuparea domeniului public cu panouri publicitare, astfel cum acestea sunt prevăzute de Legea nr. 185/2013 privind amplasarea şi autorizarea mijloacelor de publicitate, republicată, în cazul contractelor de concesionare, închiriere sau asociere în participaţie existente la nivelul Municipiului Sighișoara, să se efectueze numai pentru panourile decorate cu reclamă comercială, proporţional cu perioada de timp în care respectivele panouri au fost efectiv decorate.
(2) În acest sens, solicitanții trebuie să depună în scris o cerere, însoțită de documente care să dovedească numărul panourilor decorate cu reclamă comercială și perioada de timp în care respectivele panouri au fost efectiv decorate, și dovada că, potrivit legii, au fost obligaţi, să îşi întrerupă total şi/sau parţial activitatea economică (declaraţie pe propria răspundere în care se vor menţiona prevederile legale potrivit cărora solicitanții au avut obligaţia întreruperii totale a activităţii proprii, pe perioada instituirii stării de urgenţă sau copie a certificatului pentru situaţii de urgenţă emis de Ministerul Economiei, Energiei şi Mediului de Afaceri, pentru agenții economici care şi-au întrerupt parţial activitatea, pe perioada instituirii stării de urgenţă).
Art. 3. (1) Pentru durata stării de urgenţă decretate în anul 2020, se aprobă scutirea de la plata taxei pentru utilizarea temporară a locurilor publice de către utilizatorii suprafeţelor care au fost obligaţi, potrivit legii, să îşi întrerupă total activitatea economică sau deţin certificatul pentru situaţii de urgenţă emis de Ministerul Economiei, Energiei şi Mediului de Afaceri prin care se certifică întreruperea parţială a activităţii economice.
(2) Pentru acordarea scutirii, solicitanții trebuie să depună, până la data de 15 septembrie 2020, la organul fiscal local în a cărei rază teritorială de competenţă se află suprafaţa, o cerere de acordare a scutirii, însoţită de o declaraţie pe propria răspundere împreună cu documente justificative, după caz, respectiv dovada că, potrivit legii, au fost obligaţi, să îşi întrerupă total şi/sau parţial activitatea economică (declaraţie pe propria răspundere în care se vor menţiona prevederile legale potrivit cărora solicitanții au avut obligaţia întreruperii totale a activităţii proprii, pe perioada instituirii stării de urgenţă sau copie a certificatului pentru situaţii de urgenţă emis de Ministerul Economiei, Energiei şi Mediului de Afaceri, pentru agenții economici care şi-au întrerupt parţial activitatea, pe perioada instituirii stării de urgenţă).
Art. 4. (1) Se aprobă scutirea de la plata taxei pentru desfăşurarea transportului de persoane, în scop turistic, în centrul istoric, zona mediană și în cetatea medievală a Municipiului Sighișoara, pe durata stării de urgenţă decretate în anul 2020.
(2) Pentru acordarea scutirii, solicitanții trebuie să depună o cerere însoțită de dovada că, potrivit legii, au fost obligaţi, să îşi întrerupă total şi/sau parţial activitatea economică (declaraţie pe propria răspundere în care se vor menţiona prevederile legale potrivit cărora solicitanții au avut obligaţia întreruperii totale a activităţii proprii, pe perioada instituirii stării de urgenţă sau copie a certificatului pentru situaţii de urgenţă emis de Ministerul Economiei, Energiei şi Mediului de Afaceri, pentru agenții economici care şi-au întrerupt parţial activitatea, pe perioada instituirii stării de urgenţă) împreună cu documente justificative, după caz.
Art. 5. Cu ducerea la îndeplinire a prevederilor prezentei hotărâri se încredinţează Primarul Municipiului Sighişoara, Direcţia Administrarea Patrimoniului, Biroul Buget, Contabilitate, Salarizare – Direcția Economică, Biroul Impozite și Taxe – Direcția Economică şi Biroul Juridic din cadrul Municipiului Sighişoara și A.N.A.F. – Serviciul Fiscal Municipal Sighișoara. 
Art. 6. Prin grija d-nei Bizo Anca, Secretar General al Municipiului Sighişoara, prezenta hotărâre va fi comunicată, în termenul prevăzut de lege, Primarului Municipiului Sighişoara, Prefectului Judeţului Mureş şi se va aduce la cunoştinţă publică, prin publicarea pe pagina de internet la adresa www.sighisoara.org.ro.

PREŞEDINTE DE ŞEDINŢĂ,

  

            Toth Tivadar        
                                    Contrasemnează pentru legalitate
                                                                                     SECRETARUL GENERAL al municipiului,

               Bizo Anca
(Prezenta s-a adoptat cu unanimitate de voturi)

  Prezenta s-a difuzat astfel:

  1 ex. dos. hotărâri;

  1 ex. dos. şedinţă;

  1 ex. Instituţia Prefectului - Judeţul Mureş;

  1 ex. Primar;
  1 ex. Viceprimar;

  1 ex. Secretar General;

  2 ex. Direcţia Administrarea Patrimoniului;
  1 ex. Biroul Juridic;

  1 ex. Biroul Buget, Contabilitate, Salarizare – Direcția Economică;
  1 ex. Biroul Impozite și Taxe – Direcţia Economică;

  1 ex. A.N.A.F. – Serviciul Fiscal Municipal Sighișoara.

12 ex.

B.A. 

